Procediments en matèria d'agricultura, ramaderia, pesca i conservació de la natura que es regulen i s'adeqüen d'acord amb la Llei 30/1992
Procediments de la Direcció General de Producció i Indústries Agroalimentàries
Classificació canals de boví pesat
Procediments de la Direcció General de Promoció i Desenvolupament
Agrupacions de gestió d'explotacions
Procediments de la Direcció General del Medi Natural
Proves automobilístiques i motociclistes
Procediments de la Direcció General de Pesca Marítima
L'aprovació de la Llei 30/1992, de 26 de novembre, de règim jurídic de les administracions públiques i del procediment administratiu comú, ha suposat, en general, la introducció d'importants reformes en l'actuació de l'administració pública.
Aquest fet determina la necessitat d'adaptar les normes que regulen els procediments administratius de les diferents administracions públiques a la nova legislació.
Aquesta adequació, en compliment del que estableix la disposició addicional 3 de la Llei 30/1992, de 26 de novembre, en la nova redacció donada pel Reial decret-llei 14/1993, de 4 d'agost, s'ha d'efectuar en el termini de divuit mesos a partir de l'entrada en vigor de la citada Llei i ha d'abastar les normes reguladores dels diferents procediments administratius, qualsevol que sigui el seu rang, amb menció específica dels efectes estimatoris o desestimatoris que la falta de resolució expressa per part de l'Administració produeix.
Quant als efectes estimatoris que pot produir la falta de resolució per l'Administració de Catalunya, hem de destacar que la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, concretament a l'article 81 va determinar, amb caràcter genèric, l'aplicació del silenci administratiu positiu en determinats supòsits, fet que va implicar una important innovació en l'actuació de l'Administració catalana.
Els esmentats supòsits es van concretar en el Decret 100/1991, de 25 de març, pel qual es determinen els supòsits del silenci positiu.
Atès el que estableix l'esmentada disposició addicional, mitjançant el present Decret s'adeqüen procediments administratius i de caràcter reglamentari que afecten el Departament d'Agricultura, Ramaderia i Pesca, i es determinen particularment els efectes del silenci en els supòsits de falta de resposta per aquest Departament.
Així mateix, a l'annex s'inclou una relació sistematitzada dels procediments esmentats.
Per raó de la complexitat i especialitat d'alguns procediments en matèries de la competència del Departament d'Agricultura, Ramaderia i Pesca, que no tenen fixat un termini de resolució en la seva normativa reguladora, s'ha avaluat cada supòsit, ponderant que el silenci no pugui comportar l'adquisició de drets i facultats pels interessats sense que s'hagin complert les garanties enfront de tercers que es deriven del procediment i sense tenir la certesa que reuneixen els requisits imposats per l'ordenament jurídic.
Atès que, d'altra banda, la manca de resolució dins el termini corresponent podria tenir repercussions econòmiques per a la hisenda de la Generalitat o podria incidir en la prestació d'un servei públic o permetre l'adquisició d'una aparença de dret en relació amb el domini públic, es fa necessari precisar els supòsits en què la manca de resolució tindrà efectes desestimatoris.
Així mateix, es considera convenient adaptar el règim de recursos en via administrativa al que preveuen els articles 107 i següents de la Llei 30/1992, de 26 de novembre, de règim jurídic per a les administracions públiques i del procediment administratiu comú.
Per tot això, de conformitat amb l'informe emès per la Comissió Jurídica Assessora, a proposta del conseller d'Agricultura, Ramaderia i Pesca i d'acord amb el Govern,